“HWIC Asia Fund” ดอดเก็บบิ๊กล็อต THRE กว่า 514 ล้านหุ้น รวมถือ 47.14%
“HWIC Asia Fund” ดอดเก็บบิ๊กล็อต THRE จำนวน 514.32 ล้านหุ้น ราคาเฉลี่ย 1.77 บ./หุ้น มูลค่า 910.35 ล้านบาท โดยภายหลังการซื้อหุ้นดังกล่าว “HWIC Asia Fund” จะถือหุ้นเพิ่มเป็น 47.14% จากเดิม 34.94%
10 ม.ค. 2561

สืบเนื่องจากกรณีที่วานนี้ (9 ม.ค.) มีรายการซื้อขายหุ้น บริษัท ไทยรับประกันภัยต่อ จำกัด (มหาชน) หรือ THRE ผ่านระบบการซื้อขายของตลาดหลักทรัพย์บนกระดานรายใหญ่ (Big Lot Board) จำนวน 7 รายการ ปริมาณ 514,321,988 หุ้น มูลค่ารวม 910.35 ล้านบาท ราคาเฉลี่ย 1.77 บาทต่อหุ้น ซึ่งเป็นราคาเท่ากับกระดานซื้อขาย โดยราคาหุ้น THRE ปิดตลาดวันนี้อยู่ที่ 1.77 บาท
ล่าสุด วันนี้ (10 ม.ค.) บริษัทชี้แจงผ่านระบบสารสนเทศของตลาดหลักทรัพย์แห่งประเทศไทยว่า การทำรายการซื้อขายหุ้นรายการใหญ่ดังกล่าวนั้น HWIC Asia Fund ได้ซื้อหุ้นจำนวน 514,321,988 หุ้น คิดเป็นร้อยละ 12.20 ของหุ้นที่จดทะเบียนและชำระแล้ว
ทั้งนี้ภายหลังการซื้อหุ้นจำนวนดังกล่าว HWIC Asia Fund ถือหุ้นในสัดส่วนร้อยละ 47.14 ของหุ้นที่จดทะเบียนและชำระแล้ว ทั้งนี้การซื้อขายหุ้นรายการใหญ่ดังกล่าวไม่มีผลกระทบต่อโครงสร้างและนโยบายการดำเนินธุรกิจของบริษัทแต่อย่างใด
อนึ่ง HWIC Asia Fund เป็นผู้ถือหุ้นรายใหญ่อันดับ 1 ของ THRE ถือหุ้นเป็นจำนวน 1,472,782,448 หุ้น คิดเป็นสัดส่วน 34.94%
โครงสร้างผู้ถือหุ้นรายใหญ่อันดับ 1-5 ของ THRE
ที่มา ตลท. (ภาพรวมข้อมูลผู้ถือหุ้น ณ วันที่ 18/09/2560)